שלמה מור-יוסף

פרופ' שלמה מור־יוסף (נולד ב־1951) הוא רופא ישראלי ופרופסור לרפואה המכהן כיו"ר לאומית שירותי בריאות. בעבר כיהן כמנכ"ל רשות האוכלוסין וההגירה בשנים 2017–2021, כמנכ"ל המוסד לביטוח לאומי בשנים 2012–2016 וכמנכ"ל המרכז הרפואי הדסה בשנים 2001–2011. זוכה אות יקיר ירושלים לשנת 2021.

ביוגרפיה
מור־יוסף נולד בירושלים וגדל בשכונת קטמון, במשפחה בת ארבעה ילדים. אביו, מרדכי, נולד במרוקו ועלה ארצה בגיל 24. אמו, גאולה, הייתה בת למשפחה שחיה בארץ זה 15 דורות. היה פעיל בתנועת הצופים, בשבט מודיעין בירושלים. בצה"ל שירת כמ"פ בחיל השריון. לאחר שחרורו החל ללמוד ביולוגיה, וכעבור שנה נפסקו לימודיו עקב מלחמת יום הכיפורים.

לאחר המלחמה החל ללמוד בבית הספר לרפואה של האוניברסיטה העברית בירושלים, וסיים את לימודיו בשנת 1980. התמחה בגינקולוגיה ומיילדות במרכז הרפואי הדסה ולאחר מכן בגינקולוגיה אונקולוגית (טיפול בסרטן במערכת הרבייה הנשית) בבריטניה. עם סיום התמחותו בחו"ל שימש כרופא הראשי במחלקת הנשים במרכז הרפואי הדסה.

בשנת 1994 קיבל תואר שני במדיניות ציבורית מאוניברסיטת הרווארד ומונה לסגן מנהל המרכז הרפואי הדסה עין כרם. בשנת 1997 מונה למנהל בית החולים סורוקה, תפקיד שבו כיהן במשך ארבע שנים. בשנת 2001 מונה למנהל המרכז הרפואי הדסה. בתקופת עבודתו בהדסה ספג ביקורת מהשופט משה דרורי על שלא הציג בפני אישה חרדית בהיריון את האפשרות לבצע הפלה בשבוע ה־27 להריון, כאשר התברר שהעובר שהיא נושאת הוא בעל מום חמור. כמנכ"ל הוא קידם את תחום תיירות המרפא וקרא לממשלת ישראל להציב את תיירות המרפא כיעד לאומי. כמנכ"ל השקיע מרץ רב בבניית בניין האשפוז החדש, אשר נחנך בשנת 2012.

מור-יוסף זכה לחשיפה תקשורתית רבה ברחבי העולם בתחילת 2006, כאשר נהג לדווח לעיתונאים על מצבו של ראש ממשלת ישראל, אריאל שרון, שאושפז בבית החולים הדסה עין כרם לאחר שלקה בשבץ מוחי חמור. בשנת 2008 הוא הסכים להתמודד על ראשות עיריית ירושלים, אך הדבר לא יצא אל הפועל.

בתחילת שנת 2010 פורסם שמור-יוסף יסיים את תפקידו כמנכ"ל הדסה בסוף שנת 2010. מור-יוסף הודיע על פרישה, לאור חילוקי דעות בינו לבין ארגון נשות הדסה. בקשות לארגון נשות הדסה שיבקשו ממור יוסף להמשיך בתפקידו נענו בסירוב ובעקבות זאת התפטרו שלושה מהדירקטורים של בית החולים, בהם איתן רף. בעקבות הודעת הפרישה התעוררה מחאה בקרב הסגל הרפואי של הדסה ובמרץ 2010 הושגה פשרה שעל פיה המשיך מור יוסף בתפקידו עד 1 בנובמבר 2011.

מור יוסף משמש כיו"ר הוועד המנהל של המכון הלאומי לחקר שרותי הבריאות ומדיניות הבריאות והיה יושב ראש הוועדה להסדרה חקיקתית של נושא ההריון והלידה, "ועדת מור יוסף". כמו כן שימש כיו"ר הוועדה למיגור האלימות כלפי צוותים רפואיים. כיום הוא חבר הנהלת צוות תוכנית האב לתחבורה בירושלים, תפקיד אותו מבצע בהתנדבות.

בנובמבר 2011, בעיצומו של משבר הרופאים, מונה ליועץ חיצוני לסגן שר הבריאות יעקב ליצמן.

בעקבות קריסתו הפיננסית של בית החולים הדסה בתחילת 2014, נמתחה ביקורת ציבורית רבה על תפקודו של מור יוסף בשנים שבהן ניהל את בית החולים ובהן נוצרו גירעונות כספיים של כמיליארד ורבע שקל.

באפריל 2012 מונה למנכ"ל המוסד לביטוח לאומי, וכיהן בתפקיד זה עד סוף 2016. בחודש יוני 2017 הודיע שר הפנים, אריה דרעי, על מינויו למנכ"ל רשות האוכלוסין וההגירה. ביולי החל את כהונתו בתפקיד.

ב-2021 הוכר כיקיר ירושלים.

ביולי 2022 החל לכהן כיו"ר קופת החולים לאומית שירותי בריאות. 

מור־יוסף נשוי ואב לארבעה ילדים. הוא מגדיר את עצמו "מסורתי".

אחיו, איתן מור-יוסף, שימש כמזכ"ל תנועת בני עקיבא בשנים 2006–2004. אחיו הצעיר, , קצין שריון כמוהו, נהרג במלחמת יום הכיפורים.

קישורים חיצוניים

 פרופ' שלמה מור-יוסף, באתר המכון הלאומי לחקר שרותי הבריאות ומדיניות הבריאות

 ראיון מיוחד עם פרופ' שלמה מור יוסף, מנכ"ל הדסה על התמודדות הדסה עם בעיות התקציב, 10 באוקטובר 2006








 שלמה מור יוסף - יקיר ירושלים באתר עיריית ירושלים


הערות שוליים

קטגוריה:גינקולוגים ישראלים
קטגוריה:מנהלי המרכז הרפואי האוניברסיטאי סורוקה
קטגוריה:מנכ"לי מרכז רפואי הדסה
קטגוריה:מנכ"לי המוסד לביטוח לאומי
קטגוריה:ירושלים: רופאים
קטגוריה:בוגרי התיכון ליד האוניברסיטה
קטגוריה:בוגרי תנועת הצופים בישראל
קטגוריה:בעלי תואר דוקטור לרפואה מהאוניברסיטה העברית בירושלים
קטגוריה:עובדי משרד הפנים
קטגוריה:סגל לאומית שירותי בריאות
קטגוריה:קטמון: אישים
קטגוריה:יקירי ירושלים
קטגוריה:ישראלים שנולדו ב-1951